WASE 131
Vakararawataki na Tui e Sega Nona Cala
MACIU 27:33-44 MARIKA 15:22-32 LUKE 23:32-43 JONI 19:17-24
-
VAKOTI ENA KAUNIRARAWA
-
VAKALIALIAI ENA DUA NA IVAKATAKILAKILA
-
YALATAKA O JISU NA BULA ENA PARATAISI E VURAVURA
E kau o Jisu ina dua na vanua ena taudaku ni korolevu, me vakamatei kina kei rau na daubutako. Na vanua qori e rawa ni raici “tu mai vakayawa,” e vakatokai me o Kolikoca se Vanua ni Qavokavoka.—Marika 15:40.
E luva nodratou isulu o Jisu kei rau na daubutako. E vakarautaki na waini e waki vata kei na waigaga ni veivakamatenitaki na mura. De dua era vakarautaka qori na yalewa ni Jerusalemi, era dau solia na kai Roma vei ira na vakarau vakamatei me ivakamalumu ni mosi. Ni tovolea o Jisu, e bese ni gunuva ni vinakata me tu vinaka nona vakasama ena nona sotava na veivakatovolei levu duadua; me kila tiko na ka e sotava qai yalodina me yacova na mate.
Sa qai vakadavori o Jisu ena kaunirarawa. (Marika 15:25) Ratou vakota na ligana kei na yavana na sotia, e mosimosi dina ni sa curubasikata na lewe kei na isema ni sui. Ni sa vakaduri na kaunirarawa, sa qai mosi ga vakalevu ni sa kasei na vanua e lauvako ena bi ni yagona. E sega ni rarawataki ratou na sotia o Jisu, e masulaka ga: “Tamaqu, vosoti ira, era sega ni kila na ka era cakava tiko.”—Luke 23:34.
E nodra ivakarau na kai Roma mera vola ena dua na ivakatakilakila nona cala na daubasulawa e vakamatei. Sa qai vola o Pailato ena dua na ivakatakilakila: “Jisu na kai Nasareci na nodra Tui na Jiu.” E volai ena vosa vakaIperiu, vakaLatina kei na vosa vaKirisi, me rawa nira wilika e levu. E laurai ena ka e cakava o Pailato na nona beci ira na Jiu nira vinakata me vakamatei o Jisu. Era cudru na iliuliu ni bete nira kaya: “Kua ni vola ‘Na nodra Tui na Jiu,’ vola ga ni kaya, ‘O yau na nodra Tui na Jiu.’” E sega ni vinakata o Pailato mera vakayagataki koya tale me yaco kina na lomadra, mani tukuna vei ira: “Na ka au sa vola, au sa vola.”—Joni 19:19-22.
Ena levu ni nodra cudru na bete, era cavuta tale kina na veibeitaki lasu a tukuni ena mataveilewai na Sanadrini. Sa rauta mera kurekure o ira na tavali ra qai vosavakacacataki Jisu: “Qori! O kaya sara mo na talaraka na valenisoro o qai tara tale ena tolu na siga, siro mada mai na kaunirarawa mo vakabulai iko.” Era kaya tale ga na bete kei ira na vunivola: “Meda raica mada ni siro mai na kaunirarawa na Karisito na nodra Tui na Isireli meda qai vakabauti koya.” (Marika 15:29-32) Rau vosavakacacataki Jisu tale ga na rua na daubutako erau vako tikivi koya. Ia o rau ga qori erau cala dina, sega ni o Jisu.
Ratou vakalialiai Jisu tale ga na va na sotia ni Roma. De dua ratou gunuva tiko na waini wiwi, ratou qai solia vei Jisu na waini ena nodratou veivakalialiai. Ia e dredre me taura ni sa vako tu na ligana. Ratou vakalialiai Jisu tale na sotia ena ivakatakilakila e toka e cake: “Ke o nodra Tui na Jiu, vakabulai iko.” (Luke 23:36, 37) Vakasamataka mada! E vakalolomataki qai vakalialiai vakatawadodonu na turaga e kilai me sala, dina, kei na bula. Ia e bolea me sotava kece qori, e sega ni bau cudruvi ira na Jiu era tu e kea, na sotia ni Roma era vakalialiai koya, se o rau na rua na daubutako erau vako tikivi koya.
Ratou kauta na isulu e sau i Jisu na va na sotia ratou qai wasea vakava. Eratou vakawirimadigitaka se o cei me nona. Na isulu e loma i Jisu e ka vinaka duadua, e “sega ni sema . . . ni tali taucoko sara ga me tekivu mai cake me yaco sara i ra.” Ratou kaya na sotia: “Me datou kua ni dresuka, me datou vakawirimadigitaka ga me macala kina se o cei me nona.” E vakayacori kina na tikinivolatabu qo: “Era wasea na noqu isulu e sau, era vakawirimadigitaka tale ga na noqu isulu.”—Joni 19:23, 24; Same 22:18.
Sa qai liaca e dua na daubasulawa ni tui dina o Jisu. E cudruvi nona itokani: “O sega ni bau rerevaka na Kalou, o iko mada ga o lewai tiko? E ganiti kedaru qori, daru totogitaki me isau ni nodaru ivalavala, ia na turaga qo e sega sara ga ni dua na ka ca e cakava.” Sa qai kerei Jisu: “Qai nanumi au ni oni sa tiko ena nomuni Matanitu.”—Luke 23:40-42.
E sauma o Jisu: “Au tukuna vakadodonu vei iko nikua, daru na tiko vata mai Parataisi.” (Luke 23:43) E duidui sara qori kei na ka e tukuna o Jisu vei ratou na nona tisaipeli, ni ratou na dabe vata kei koya ena nona idabedabe vakaturaga ena Matanitu ni Kalou. (Maciu 19:28; Luke 22:29, 30) De dua sa rogoca oti na daubasulawa Jiu qo na Parataisi a vakarautaka taumada o Jiova vei Atama, Ivi, kei na nodrau kawa. Kena ibalebale ni mate na daubutako qo, sa tu na nona inuinui.
ssw_Latn fij_Latn fij_Latn unk fij_Latn unk fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn